钦定古今图书集成/明伦汇编/交谊典/第065卷 > 《为绛郡公上崔相公启》前人
## 钦定古今图书集成/明伦汇编/交谊典/第065卷 > 《为绛郡公上崔相公启》前人

某启。某本洛下诸生，东莞旧族。粗霑科第，薄涉艺文。
谬藉时来，因成福遇。青缣赤管，已忝于华资；黄纸紫
泥，仍参于宥密。相公早容薄伎，获寄光尘。别殿朝回，
禁林夜直。每披襟素，常赐话言。知蒋琬之为公，敢矜
先见；哀马卿之多病，亦辱来言。圭律未遐，铭镂斯在。
相公盐梅调味，舟楫济时。晋水擒凶，韩都荡梗。以不
“刚不柔贞百度，以无偏无党定九流。”若某者，实有何
能，可叨出牧？绛田已非厥任，荥波转过其材。间岁以
来，为政非易。有南迁之降虏，有西出之成师。资扉所
供，饩牵之备，未尝造次，敢怠躬亲。今枭獍扫除，马牛
归放，将使坐臻富庶，必先用得才能。此地名高六雄，
实控东道，分忧之寄，自昔为荣。况在疏芜，敢忘涯分？
但以𬨎轩坌至，赋贡川流，非惟抚字之难，兼有送迎
之遽。旧痾加甚，朽质难堪，假故稍频，旷废为惧。又以
宦游既久，故里多违，陶令之田园将芜，尚平之婚嫁
未毕。顾惟羁绊，未可归休。窃敢远疏丹诚，上干清重，
匪独祈恩于时宰，实将誓款于己知。倘蒙以然诺为
心，诚明济物，垂忧不“逮，赐议所安。”则吴楚之间，郡邑
不少，非当冲要，或异膏腴，使之颁条，庶可求瘼。昨贼
平之后，启事寻成，冰霜始严，笔札未暇。又复虑内庭
展顾，已称推迁，外郡寓词，颇乖流品，沈吟有日，郁悒
经时。今则情素坐煎，驱驰行久，若犹缄默，是负陶甄。
伏惟曲赐恩鉴，诚悬书殿，恋积台阶。比殷浩之空函，
情同事异；望孙弘之东阁，魂往形留。下情无任感激，
攀恋兢惶之至。谨启。